b'\n_START_ARTICLE_\nHaraldsplass Diakonale Stiftelse\n_START_SECTION_\nHistorie\n_START_PARAGRAPH_\nHaraldsplass Diakonale Stiftelse begynte sin virksomhet i 1879. F\xc3\xb8rst som stasjon under Diakonisseanstalten, idag Diakonissehuset Lovisenberg i Oslo. I 1906 etableres en kirurgisk klinikk i Bergen sentrum. I mai 1918 tar Haraldsplass Diakonale Stiftelse (den gang Bergen Diakonissehjem) imot sin f\xc3\xb8rste elev i sykepleie. Dette \xc3\xa5ret regnes som stiftelses\xc3\xa5ret fordi en n\xc3\xa5 vedtar \xc3\xa5 v\xc3\xa6re en selvstendig organisasjon._NEWLINE_Den f\xc3\xb8rste forstanderinnen, Regine Waage, virket fra 1920-1931. Hun var en viktig bidragsyter til at institusjonen ble liggende der den ligger i dag, den 48 m\xc3\xa5l store tomten Mohns g\xc3\xa5rd Haraldsplass. I 1940 sto sykehus med s\xc3\xb8sterhjem ferdig._NEWLINE_S\xc3\xb8stersamfunnet med forstander og forstanderinne i spissen var selve b\xc3\xa6rebjelken i virksomheten. Etter hvert kom ulike profesjonsgrupper inn i sykehuset, og antall diakonisser gikk gradvis tilbake. I denne perioden ble skolen mer fristilt fra sykehuset og fikk blant annet sin egen rektor i 1970. Fra denne tiden overtok fylkeskommunen ansvaret for finansiering av sykehuset, og fra 2002 ble dette videref\xc3\xb8rt av staten gjennom HF Helse Vest. I de senere \xc3\xa5rene har Haraldsplass Diakonale Stiftelse blitt et moderne, verdiforankret konsern.\n_START_SECTION_\nVisjon\n_START_PARAGRAPH_\nStiftelsens visjon er at mennesker i m\xc3\xb8te med dets virksomheter skal oppleve \xc2\xabKompetanse med hjertevarme\xc2\xbb. Visjonen bygger p\xc3\xa5 Bibelens fortelling om den barmhjertige samaritan.'